Але вернемся да спраў музейных. Нельга сказаць, што тут нічога не робіцца для таго, каб расла колькасць наведвальнікаў. Як распавядае Наталля Максіменка, апошнім часам былі экскурсіі з Полацка, Мёраў. У полі зроку гасцей не толькі музей; яны пастаянна замаўляюць экскурсійны маршрут па райцэнтры і раёне. Сюды ўваходзіць і вёска Клясціцы, пра мемарыял якой мы пісалі ў папярэднім артыкуле. Можна дабрацца і да вёскі Роўнае Поле, непадалёк ад якой, у лесе, рэканструявана база атрада, дзе партызаніў і Машэраў. Тут, “на зямлянках”, па словах кіраўніка музея, ладзяцца для моладзі квэсты. Запатрабаванымі яны становяцца і ў самім музеі. Нават мы зацікавіліся. У чацвёртай зале, што прысвечана падпольнаму руху, трэба правесці фотаразведку, каб “сабраць” экспанаты, патрэбныя для выканання канкрэтнага падпольнага задання…